เร่งรวมกยศ.กรอ.เบี้ยวหนี้5แสนราย
กยศ.เร่งแก้กฎหมายเดินเครื่องควบรวมกับกองทุน กรอ. นักศึกษาเบี้ยวหนี้ 5 แสนราย 2 พันล้าน
2 พ.ค. 2556

กยศ.เร่งแก้กฎหมายเดินเครื่องควบรวมกับกองทุน กรอ. นักศึกษาเบี้ยวหนี้ 5 แสนราย 2 พันล้าน
น.ส.ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยถึงความคืบหน้าในการดำเนินการรวมกองทุน กยศ. กับกองทุนเงินให้กู้ยืมที่ผูกกับรายได้ในอนาคต (กรอ.) ว่า ขณะนี้อยู่ระหว่างการดำเนินการแก้ไขพระราชบัญญัติ (พ.ร.บ.) กองทุนเงินให้กู้ยืมเพื่อการศึกษา เพื่อให้สามารถดำเนินการดังกล่าวได้อย่างมีประสิทธิภาพ ก่อนเสนอให้นายกิตติรัตน์ ณ ระนอง รองนายกรัฐมนตรีและ รมว.คลัง พิจารณาและเตรียมเสนอให้คณะรัฐมนตรี (ครม.) พิจารณาเห็นชอบต่อไป โดยภายหลังการควบรวมกองทุนทั้งสองแล้ว ต่อไปจะเน้นสนับสนุนให้กู้ยืมเงินในการศึกษาสาขาที่ขาดแคลน โดยเฉพาะสาขาวิทยาศาสตร์ สังคมศาสตร์ การบัญชี คอมพิวเตอร์ธุรกิจ และอาชีวศึกษา
น.ส.ฑิตติมา กล่าวว่า ในปีการศึกษา 2555 กยศ. และ กรอ. ได้ปล่อยกู้เพื่อเป็นทุนการศึกษากว่า 3 หมื่นล้านบาท หรือคิดเป็น 8 แสนราย ซึ่งมีผู้กู้ที่ครบกำหนดต้องชำระคืน คิดเป็นวงเงิน 5,000 ล้านบาท หรือประมาณ 40% ของยอดค้างชำระสะสม 
ในส่วนนี้แบ่งเป็นผู้กู้ที่ไม่เคยมีการติดต่อกับกองทุน กยศ. และ กรอ. เลย จำนวน 5 แสนราย หรือประมาณ 20% ของผู้กู้ทั้งหมด ซึ่งคิดเป็นวงเงิน 2,000 ล้านบาท ซึ่ง กยศ.เตรียมผลักดันกิจกรรมที่เป็นการสร้างจิตสำนึกให้กับผู้กู้ยืมเงินกองทุนให้เร่งมาชำระหนี้คืน 
นายอารีพงศ์ ภู่ชอุ่ม ปลัดกระทรวงการคลัง กล่าวว่า การควบรวมทั้งสองกองทุนเข้าด้วยกัน เพื่อให้การบริหารจัดการเป็นระบบเดียวกัน มีความชัดเจนและให้เกิดการดำเนินงานที่รัดกุมมากขึ้นด้วย